તત્કાલીન કુલપતિશ્રી જી. એન. ચક્રવર્તીએ આ બ્રિટિશ યુવકની યોગ્યતા જોતા તેની અરજીના આધારે તેની નિમણૂક પોતાની યુનિવર્સિટીમાં કરેલી. અને આમ 1920માં રોનાલ્ડ નિકસન નામનો એ સોહામણો બ્રિટિશ યુવક લખનઉ યુનિવર્સિટીના અંગ્રેજી વિભાગમાં જોડાયેલો. તત્કાલીન અંગ્રેજી વિભાગમાં એક અન્ય લોકપ્રિય યુવા અધ્યાપક હાજર હતો. તેનું નામ હતું દિલીપકુમાર રોય. આ યુવક સરસ ગાયક હતો. નવા જોડાયેલ રોનાલ્ડ સાથે મૈત્રી કરતાં તેને સહેજેય વાર ન લાગી. આમ અંગ્રેજી વિભાગ ખાતે પ્રારંભાયેલી તે બંનેની મૈત્રી આજીવન ટકી. બંને નોખી માટીના માનવ હતા. આધ્યાત્મ માર્ગના પ્રવાસી હતા. રોનાલ્ડ નિકસને લખનઉ યુનિવર્સિટીના વાઈસ ચાન્સેલર ચક્રવર્તી મહાશયના સુશિક્ષિત ફેશનેબલ પત્ની શ્રીમતી મોનિકાદેવી ચક્રવર્તી (1882 થી 1944) માં પોતાના ગુરુના દર્શન કર્યા. અને તેમણે મોનિકાદેવીને ગુરુપદે સ્થાપવા તત્પરતા બતાવી. પ્રોફેસર રોનાલ્ડ નિકસનના આગ્રહને માન આપીને મોનિકાદેવીએ તેમની સામે અઘરી શરતો મૂકી. જે નગરમાં રોનાલ્ડ અને તેનો મિત્ર દિલીપકુમાર મોટરસાઈકલ પર ફરતા હતા તે જ નગરમાં રોનાલ્ડે એક મહિના સુધી માથું મુંડાવીને, શ્વેત વસ્ત્ર ધારણ કરીને, પગપાળા ફરીને ભિક્ષા માગીને નિર્વાહ કરવો. જો તે એમ કરી શકશે તો તેઓ પોતે સંન્યાસ લીધા બાદ તેમને દીક્ષા આપશે, તેવું વચન માતાજીએ આપ્યું.